ATSX alamäkiluistelun MM-sarja / Jyväskylä / Suomi /

**Mirko Lahti viides Red Bull Crashed Ice -sarjan Suomen osakilpailussa**

**Itävallan Luca Dallago vei voiton kahden veljesparin välisessä kiihkeässä taistossa, joka nähtiin kauden toisessa Red Bull Crashed Ice -kisassa, Jyväskylän Laajavuoressa. Toiseksi ylsi Kanadan Scott Croxall ja kolmanneksi veljensä Kyle Croxall. Neljännen sijan vei nimiinsä Marco Dallago. Suomen Mirko Lahti, joka nappasi jo viidennen perättäisen nuorten MM-sarjan osakilpailuvoittonsa, oli lauantain miesten kisan viides.**

JYVÄSKYLÄ, Suomi – Huikeita hyppyjä ja rajuja kaatumisia, runsain mitoin ohituksia ja lajin supertähtien yllättäviä karsiutumisia jo kisan aikaisessa vaiheessa. Kauden toinen Red Bull Crashed Ice -osakilpailu huipentui äärimmäisen jännittävään finaaliin, jossa vanhat ”viholliset” asettuivat toisiaan vastaan. Lopputuloksena Suomen osakilpailussa saatiin upouusi Red Bull Crashed Ice -voittaja.

Itävallan Luca Dallago nappasi uransa ensimmäisen Red Bull Crashed Ice -voiton lauantaina Jyväskylän talvisissa maisemissa käydyssä kisassa. Mies onnistui loistavasti Laajavuoren vaikealla luonnonjääradalla ja selvisi voittajana finaalissa nähdystä Dallagojen ja Croxallien välisestä ”veljesten kylmästä sodasta”. Kakkossijan vei nimiinsä Kanadan Scott Croxall, sen jälkeen kun sekä hänen isoveljensä Kyle että Lucan isoveli Marco Dallago diskattiin aiempien kontaktitilanteiden seurauksena. Kyle Croxall kyllä ehätti ensimmäisenä finalistina maaliviivan yli, mutta hänet pudotettiin hylkäyksen takia lopulta kolmanneksi ja Marco Dallago neljänneksi.

Paikallisyleisön sankari, Suomen oma poika Mirko Lahti viiletti Jyväskylässä jo viidenteen peräkkäiseen nuorten MM-osakilpailuvoittoonsa maanmiehensä Jesse Saurénin viedessä nimiinsä nuorten kisan kakkossijan. Mäntsäläläinen Lahti oli varteenotettava tekijä myös miesten kisassa, jossa hän ylsi ns. pikkufinaalin ykköseksi eli koko kisan viidennelle sijalle.

Jyväskylän kisa oli järjestyksessään toinen kauden neljästä Red Bull Crashed Ice -osakilpailusta. Riders Cup -kisat mukaan lukien alamäkiluistelun MM-sarja koostuu yhteensä kymmenestä osakilpailusta, ja nyt saavutettiin kuluvan kauden ”puolivälin krouvi”. MM-sarjan kisoissa luistelijat yli 20 eri maasta kiitävät alas esteiden täyttämiä jäärännejä jopa 80 kilometrin tuntivauhdilla.

Naisten kisan voittoon Jyväskylän rankalla, 630 metriä pitkällä radalla luisteli Yhdysvaltain Amanda Trunzo ennen Kanadan Myriam Trepanieria ja niin ikään Kanadaa edustavaa Tamara Kajahia. Neljännen sijan vei nimiinsä Suomen Miisa Klemola.

Scott Croxall sai parhaan startin Jyväskylän hyisen ja äärimmäisen jännittävän iltapäiväkisan finaalissa, ja kanadalainen pitikin johtopaikkaa aivan finaalin alkumetreillä. Ensimmäisessä kurvissa hän kuitenkin törmäsi rajusti päin laitaa otettuaan ensin rajusti kontaktia Marco Dallagon kanssa. Itävaltalaisen johto jäi kuitenkin lyhytaikaiseksi, kun Kyle Croxall näytti kiskovan hänet alas muutamalla taktisella nykäisyllä paria mutkaa myöhemmin. Kyle Croxall ei enää luovuttanut kärkipaikkaansa, vaan ennätti ensimmäisenä maaliin – vain täpärästi ennen Luca Dallagoa, joka oli ainoa radan virheettömästi ja ilman minkäänlaisia kahinoita läpi luistellut finalisti. Hetken kuluttua kisan tuomaristo kuitenkin diskasi sekä Kyle Croxallin (Marco Dallagoon kohdistuneesta ”kasvoihin tarttumisesta”) että Marco Dallagon itsensä (heti startin jälkeen Scott Croxalliin kohdistuneesta taklauksesta).

”Koitin vain luistella hyvän kisan alusta loppuun”, sanoi Luca Dallago, joka ei omien sanojensa mukaan antanut aiempien Croxallin veljesten kanssa käymiensä kovien vääntöjen vaikuttaa itseensä, vaikka ilmapiiri suorastaan kihisi jännitteistä kaikkien aikojen ensimmäisen finaalitasolla käydyn veljeskamppailun alla. ”Koitin sulkea sen kaiken mielestäni ennen kisaa. Luistelin vain niin kovaa kuin pystyin. Se oli aika hullua.”

Jyväskylän osakilpailu oli todellakin jälleen melko mieletön, kun Red Bull Crashed Ice -sarjan ainoa luonnonjäärata kaikkine möykkyineen ja urineen aiheutti lukuisan määrän ”tilanteita” läpi koko kisan.

**Tulokset – Jyväskylä, Suomi:**

Miehet: 1. Luca Dallago (AUT), 2. Scott Croxall (CAN), 3. Kyle Croxall (CAN), 4. Marco Dallago (AUT), 5. Mirko Lahti (FIN), 6. Tommy Mertz (USA), 7. Matt Johnson (USA), 8. Denis Novozhilov (RUS), 9. Jim DePaoli (SUI), 10. Gabriel Renaud (FRA)

Naiset: 1. Amanda Trunzo (USA), 2. Myriam Trepanier (CAN), 3. Tamara Kajah (CAN), 4. Miisa Klemola (FIN), 5. Anaïs Morand (SUI), 6. Maxie Plante (CAN), 7. Sandrine Rangeon (FRA), 8. Veronika Windisch (AUT)

Valokuvia maksutta toimitukselliseen käyttöön: Sebastian Marko, Andreas Schaad, Viktor Engström, Daniel Grund, Mark Roe

Lisää kuva- ja videomateriaalia osoitteessa: [ftp.atsx.org](http://ftp.atsx.org)